মেয়ের সম্মান বাঁচাতে গিয়ে বিবস্ত্র হতে হল মাকে। সম্প্রতি এমন ঘটনা সামনে আসার পর থেকেই চাঞ্চল্য ছড়িয়েছে বালুরঘাটে।
স্থানীয় সূত্রে জানা গিয়েছে, হিলি এলাকার পূর্ব রায়নগর গ্রামের বাসিন্দা, বছর উনিশের রিতা মণ্ডলকে (ছদ্মনাম) অনেকদিন ধরেই স্থানীয় কিছু ছেলেরা উত্যক্ত করছিল বলে অভিযোগ। শুধু উত্যক্ত করাই নয়, তাকে কুপ্রস্তাবও দেওয়া হয়। তাদের বাড়িতে ঢিল ছোঁড়া হয় বলেও অভিযোগ। পরিস্থিতি এমন পর্যায়ে পৌঁছে গিয়েছিল যে, সে বাড়ি থেকে বের হতেও ভয় পেত। 

এই বিষয়ে অন্যান্য খবর

কপালে, হাতে লেখা চোর! স্কুলের মধ্যেই লাঞ্ছনা, হাসপাতালে ছাত্র


গত বৃহস্পতিবার বিকেলে বাড়ির কিছু জিনিস কিনতে বেরিয়েছিল রিতা। সেই সময়ে মদ্যপ অবস্থায় ওই যুবকরা তার পিছু নেয় এবং আবারও কুপ্রস্তাব দেয়। কোনও মতে দৌড়ে বাড়িতে পৌঁছে গেলেও, অভিযুক্তরা তাকে বাড়ি পর্যন্ত ধাওয়া করে।
রিতার মা তখন বাইরে বেরিয়ে এসে ঘটনার প্রতিবাদ করেন। কিন্তু ওই যুবকরা তাঁর সঙ্গে অভব্য আচরণ শুরু করে। তাঁকে বিবস্ত্র করে মারধরও করে বলে অভিযোগ। 
রিতার বাবা অনেকদিন আগেই মারা গিয়েছেন। তার এক মামা এই ঘটনার খবর পেয়ে ছুটে আসেন। কিন্তু অভিযুক্তরা তাঁর উপরেও চড়াও হয়ে মাথা ফাটিয়ে দেয়। অবেশেষে পরিস্থিতি আরও বেগতিক হলে, প্রতিবেশীরা ছুটে এসে অভিযুক্তদের ধরে ফেলে। খবর পেয়ে হিলি থানার পুলিশ ঘটনাস্থলে পৌঁছে, পিন্টু মোহান্ত ও বাবুসোনা মালি নামের দু’জনকে গ্রেফতার করে।
আপাতত বালুরঘাট হাসপাতালে চিকিৎসাধীন রয়েছেন রিতার মা এবং মামা।